Kasper Hjulmand stopper i FC Nordsjælland til sommer, når han har kontraktudløb, oplyser klubben.

FC Nordsjælland vinker farvel til cheftræner Kasper Hjulmand til sommer.

Hjulmand har i den seneste uge været sat i forbindelse med storklubben Anderlecht, og klubben skriver i en pressemeddelelse, at træneren har været på besøg hos en udenlandsk klub for at diskutere en mulig fremtid der.

I samme ombæring har parterne altså valgt at skilles til sommer.

- FC Nordsjællands Cheftræner Kasper Hjulmand har i slutningen af den forgangne uge, med FCN's viden og accept, været på besøg i en udenlandsk klub for at diskutere en mulig fremtid der, skriver klubben i en pressemeddelelse.

- FCN og Hjulmand har gennem længere tid haft en tæt dialog omkring cheftrænerens fremtid, da hans kontrakt i Nordsjælland udløber til sommer. I den dialog blev parterne inden jul enige om, at FCN skal have ny cheftræner til sommer.

Kasper Hjulmand har i denne omgang været cheftræner i FC Nordsjælland siden 2016.